Manden har hærget pensionister i Nordjylland og store dele af resten af Danmark over en lang periode i 2021-2022. Retsmødebegæringen omfatter intet mindre end 265 punkter, hvor manden har stjålet punge, kontanter og kreditkort fra pensionister for derefter at malke løs på de stjålne kort i hæveautomater og ved køb i butikker. Og der er udsigt til en ren tilståelsessag fra den 56-årige rumæners side, fremgår det af retslisten. Manden har siddet varetægtsfængslet siden december sidste år. Gik målrettet efter pensionister Blandt de utallige tyverier begået mod pensionister er flere nordjyske tilfælde. 25. oktober 2021 stjal manden en pung fra en 87-årig i Sæby. Kortet blev efterfølgende misbrugt eller forsøgt misbrugt hele 27 gange, og det lykkedes på den måde manden at malke pensionistens kort for 28.000 kroner. 21. juni 2021 gik det samme ud over en 74-årig i Brønderslev. Her lykkedes det dog 'kun' at hæve 2.400 i en automat, før kortet var spærret og blev ”spist” af en hæveautomat, fordi det var meldt stjålet. I april 2021 var det en 68-årig i Hobro, der blev lænset. Her lykkedes det den 56-årige rumæner at malke kortet for 11.605 kroner, henholdsvis i hæveautomater og ved at bruge det til køb i butikker. I december ramte tyverierne en 88-årig i Aalborg. Her fik rumæneren 6.000 kroner ud af det i en automat i Klarup. Landsdækkende tyve-turné Den 56-årige mand har efter retsmødebegæringen at dømme turneret Danmark rundt med sit nummer – og med stor succes. Retsmødebegæringen omfatter som nævnt i alt 265 punkter, og udover pensionister i Nordjylland, stammer en lang række helt tilsvarende sager fra såvel Sønderjylland, som Aarhus-området, Vestjylland og forskellige steder på Sjælland. Manden ventes som nævnt at tilstå alt, når han tirsdag bliver fremstillet i retten.

Referat:
Anklageren går efter udvisning af Danmark for bestandigt, når en 56-årig rumæner tirsdag tager plads på anklagebænken i Retten i Hjørring.